Sikloon bring 'verwoestende' wind na Mosambiek | Netwerk24
Die dodelike sikloon wat die week reeds minstens drie lewens in die Comore-eilande aan die ooskus van Afrika geëis het, het Vrydag steeds in die noorde van Mosambiek gewoed, het die Suid-Afrikaanse Weerdiens (SAWD) in 'n verklaring gesê.
"Die gemiddelde windsterkte is tussen 100 en 120 km/h. Die sikloon veroorsaak steeds verwoestende wind," lui die verklaring.
Die windspoed het afgeneem in vergelyking met die 200 km/h wat Donderdag ervaar is toe die sikloon Mosambiek getref het.
"Daar is plekke in die Niassa-provinsie waar oorstromings voorkom," lui die verklaring verder.
Die storm gaan egter teen Saterdag en Sondag afneem, maar swaar reën wat gepaardgaan met oorstromings is steeds 'n moontlikheid en kan ook in die suide van Tanzanië voorkom.
Die SAWD gaan voort om die storm en die vernietiging in samewerking met die weerdienste van Mosambiek en Tanzanië te monitor.
'n Satellietbeeld van die sikloon Kenneth wat Vrydagoggend geneem is. Foto: SAWD
Vissermanne sit hul bote aan wal in afwagting vir die sikloon Kenneth in Mtwara in Tanzanië. Foto: Reuters